CELEX: 32020D1237
Language: sl
Date: 2020-08-25 00:00:00
Title: Sklep Komisije (EU) 2020/1237 z dne 25. avgusta 2020 o odobritvi Združenemu kraljestvu, da podaljša nekatera obdobja iz členov 3 in 11 Uredbe (EU) 2020/698 Evropskega parlamenta in Sveta (notificirano pod dokumentarno številko C(2020) 5757) (Besedilo v angleškem jeziku je edino verodostojno)

31.8.2020   
               
               
                  SL
               
               
                  Uradni list Evropske unije
               
               
                  L 282/22
               
            
         SKLEP KOMISIJE (EU) 2020/1237
         z dne 25. avgusta 2020
         o odobritvi Združenemu kraljestvu, da podaljša nekatera obdobja iz členov 3 in 11 Uredbe (EU) 2020/698 Evropskega parlamenta in Sveta
         
            
               (notificirano pod dokumentarno številko C(2020) 5757)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2020/698 Evropskega parlamenta in Sveta z dne 25. maja 2020 o posebnih in začasnih ukrepih zaradi izbruha COVID-19 glede obnovitve ali podaljšanja nekaterih potrdil, spričeval, licenc, dovoljenj in pooblastil ter odloga nekaterih rednih preverjanj in rednih usposabljanj na nekaterih področjih prometne zakonodaje (1) ter zlasti člena 3(3) in člena 11(4) Uredbe v povezavi s členom 131 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo,
         ob upoštevanju naslednjega:
         
                     (1)
                  
                  
                     Člen 3(1) Uredbe (EU) 2020/698 podaljšuje veljavnost vozniških dovoljenj, ki bi sicer že prenehala veljati ali bi sicer prenehala veljati med 1. februarjem 2020 in 31. avgustom 2020.
                  
               
                     (2)
                  
                  
                     Člen 11(2) Uredbe (EU) 2020/698 za imetnike spričevala za strojevodje podaljšuje roke za opravljanje rednih preverjanj, ki bi se sicer že iztekli ali bi se sicer iztekli med 1. marcem 2020 in 31. avgustom 2020.
                  
               
                     (3)
                  
                  
                     Združeno kraljestvo je z dopisom z dne 31. julija 2020 predložilo utemeljeno zahtevo za odobritev štirimesečnega podaljšanja obdobja med 1. februarjem 2020 in 31. avgustom 2020 iz člena 3(1) navedene uredbe in štirimesečnega podaljšanja sedemmesečnega obdobja iz istega člena 3(1). Združeno kraljestvo je z istim dopisom predložilo tudi utemeljeno zahtevo za odobritev štirimesečnega podaljšanja obdobja med 1. marcem 2020 in 31. avgustom 2020 iz člena 11(2) navedene uredbe.
                  
               
                     (4)
                  
                  
                     Kar zadeva vozniška dovoljenja na podlagi Direktive 2006/126/ES Evropskega parlamenta in Sveta (2), je na podlagi informacij, ki jih je predložilo Združeno kraljestvo, v Veliki Britaniji za izdajanje vozniških dovoljenj odgovorna agencija za vozniška dovoljenja in registracijo vozil (Driver and Vehicle Licensing Agency – DVLA), ki hrani podatke o 49 milijonih imetnikov vozniških dovoljenj in več kot 40 milijonih imetnikov registriranih vozil. V povprečju agencija DVLA vsak mesec prejme približno 1,6 milijona poštnih pošiljk. Medtem ko so bili spletni kanali agencije DVLA na voljo že od začetka pandemije, je mogoče nekatere transakcije opraviti le s predložitvijo vloge v papirni obliki in podporne dokumentacije. To vključuje podaljšanje vozniških dovoljenj v nekaterih okoliščinah. Agencija DVLA vsak mesec prejme več kot 200 000 vlog za podaljšanje v papirni obliki, saj morajo vozniki, stari 70 let in več, pri njej podaljšati obdobje veljavnosti vozniškega dovoljenja ali dovoljenja za vožnjo. Med osebami, ki predložijo vloge v papirni obliki, so tudi poklicni vozniki, ki morajo podaljšati dovoljenje za vožnjo tovornjakov in/ali avtobusov, ter osebe, ki morajo podaljšati vozniško dovoljenje, omejeno iz zdravstvenih razlogov. Združeno kraljestvo meni, da mora biti iz teh razlogov za obravnavo vlog in podaljševanje vozniških dovoljenj v prostorih agencije DVLA za izdajanje dovoljenj prisotno precejšnje število zaposlenih. Vozniška dovoljenja v Severni Irski podaljšuje agencija za voznike in vozila (Driver and Vehicle Agency – DVA), ki se sooča s podobnimi omejitvami glede zmožnosti podaljševanja vozniških dovoljenj kot agencija DVLA.
                  
               
                     (5)
                  
                  
                     Da bi preprečili in omejili širjenje virusa COVID-19, se je s 26. marcem v Angliji in Walesu zahtevalo zaprtje nekaterih podjetij in prostorov, omejena pa sta bila tudi gibanje in zbiranje (predpisi o varovanju zdravja (omejitve zaradi koronavirusa) iz leta 2020 (Anglija); predpisi o varovanju zdravja (omejitve zaradi koronavirusa) iz leta 2020 (Wales), 28. marca pa se je to zahtevalo na Škotskem (predpisi o varovanju zdravja (koronavirus) (omejitve) (Škotska) iz leta 2020 in v Severni Irski (predpisi o varovanju zdravja (omejitve zaradi koronavirusa) (Severna Irska) iz leta 2020).
                  
               
                     (6)
                  
                  
                     Po informacijah, ki jih je zagotovilo Združeno kraljestvo, ima agencija DVLA 6 000 zaposlenih, ki večinoma delajo v eni stavbi, kjer se izvajajo vse dejavnosti za izdajo dovoljenj. Ko so bile uvedene omejitve zaradi virusa COVID-19, je morala agencija DVLA zmanjšati število članov osebja na kraju samem s 6 000 na 800 zaposlenih, pri čemer je v zgodnjih fazah navedenih omejitev na kraju samem delalo le 300 zaposlenih. To je pomenilo, da agencija DVLA ni mogla obravnavati običajnega števila transakcij. V običajnih okoliščinah agencija DVLA vsak mesec obdela približno 140 000 vlog za podaljšanje v papirni obliki. Aprila 2020 se je število obdelanih vlog zmanjšalo na manj kot 13 000, maja 2020 pa na tik pod 30 000.
                  
               
                     (7)
                  
                  
                     Kljub vsem prizadevanjem za povečanje zmogljivosti nadaljnja veljavnost ukrepov glede zakonsko zahtevane fizične razdalje še vedno pomembno vpliva na število zaposlenih, ki jih ima agencija DVLA vedno na voljo za obdelavo vlog. V skladu z zakonom v Walesu, kjer ima prostore agencija DVLA, morajo organizacije sprejeti vse razumne ukrepe za zagotovitev, da se v določenih prostorih ohranja dvometrska razdalja. Število članov osebja, ki so lahko kadar koli prisotni v prostorih za izdajanje vozniških dovoljenj, je trenutno omejeno na približno 1 600 – tj. 75 % manj kot pred razmerami zaradi COVID-19. Posledično lahko agencija DVLA trenutno obdela bistveno manj kot 200 000 vlog za podaljšanje in izda bistveno manj podaljšanih dovoljenj, običajne zmogljivosti pa ne bo znova dosegla najmanj do leta 2021.
                  
               
                     (8)
                  
                  
                     Po informacijah, ki jih je predložilo Združeno kraljestvo, bo agencija DVLA po trenutnih napovedih med 1. septembrom 2020 in 31. decembrom 2020 prejela približno 1,5 milijona vlog za podaljšanje vozniških dovoljenj. V okviru tega pričakuje, da bo vsak mesec prejela približno 200 000 vlog v papirni obliki.
                  
               
                     (9)
                  
                  
                     Po informacijah, ki jih je predložilo Združeno kraljestvo, agencija DVLA še naprej izvaja dodatne ukrepe za ublažitev posledic precejšnjega pomanjkanja osebja. Vendar ti ukrepi ne zadostujejo, da bi lahko znova vsak mesec obdelala 200 000 vlog za podaljšanje v papirni obliki. Tako je kljub dejstvu, da so sprejeti ukrepi celoviti ter vključujejo uvedbo izmenskega dela za obdelavo vlog zunaj običajnega delavnika, povečanje števila zaposlenih in zagotavljanje njihove nastanitve ter najem dodatnih pisarniških prostorov, da bi se omogočil večji obseg izdajanja dovoljenj ob upoštevanju veljavnih predpisov o fizični razdalji za ublažitev vpliva virusa COVID-19. Čeprav bodo ti ukrepi pripomogli k ponovni vzpostavitvi običajne zmogljivosti za leto 2021, ne bodo zadostovali, da bi lahko agencija DVLA med septembrom in decembrom 2020 vsak mesec znova podaljšala 200 000 dovoljenj v papirni obliki.
                  
               
                     (10)
                  
                  
                     Po informacijah, ki jih je zagotovilo Združeno kraljestvo, so se pisarne agencije DVA (Severna Irska) zaprle 27. marca 2020, obdelava vlog v papirni obliki pa se je ustavila. Zaposleni, ki delajo na daljavo, so lahko obdelali vloge, ki so bile predložene prek spletnih kanalov, vlog v papirni obliki pa ni bilo mogoče obdelati. Agencija DVA je postopoma povečevala število zaposlenih, ki prihajajo v pisarno, sprva za obdelavo vlog za ključne delavce, in zagotovila dodatne začasne namestitve, da lahko zaposleni, ki delajo v pisarni, upoštevajo fizično razdaljo. Del zaposlenih še naprej dela na daljavo. Medtem ko se omejitve sproščajo, še vedno veljavne omejitve pomenijo, da tisti, ki potrebujejo dostop do zdravnikov, še vedno težko dobijo izpolnjene zdravniške obrazce, ki jih morajo predložiti z vlogami za vozniška dovoljenja. Tako kot pri agenciji DVLA bi vsaka ponovna uvedba omejitev dodatno vplivala na zmožnost agencije DVA za obdelavo vlog.
                  
               
                     (11)
                  
                  
                     Po informacijah, ki jih je zagotovilo Združeno kraljestvo, je nadaljnji dejavnik, ki vpliva na vrnitev v normalno stanje, dejstvo, da številni vozniki niso mogli predložili vloge za podaljšanje dovoljenj. Marca 2020 se je nekaterim skupinam oseb, vključno s tistimi, ki zaradi hude bolezni veljajo za posebno ogrožene zaradi COVID-19 ali so izjemno klinično ranljive, svetovalo, naj upoštevajo številne strožje ukrepe in se izolirajo od drugih. To je pomenilo, da ti vozniki niso mogli pridobiti potrebne dokumentacije ali opraviti zdravniškega pregleda, da bi vložili vlogo za podaljšanje vozniških dovoljenj v papirni obliki. Medtem ko se nekatere omejitve v Združenem kraljestvu sproščajo in lahko vozniki opravijo več vsakodnevnih dejavnosti, številne omejitve še vedno veljajo. To pomeni, da nekateri od teh voznikov še vedno ne morejo predložiti vse potrebne dokumentacije, ki se zahteva za vložitev veljavne vloge za podaljšanje. Poleg tega se omejitve v različnih deželah Združenega kraljestva različno hitro sproščajo, kar še dodatno otežuje položaj.
                  
               
                     (12)
                  
                  
                     Po informacijah, ki jih je zagotovilo Združeno kraljestvo, želijo morda ljudje, stari 70 let in več, ter osebe z nekaterimi že obstoječimi zdravstvenimi težavami kar najbolj omejiti stik z drugimi in bi se pri pridobivanju dokumentacije, potrebne za izpolnitev vloge v papirni obliki, raje izognili obisku poštnih uradov ali fotografskih kabin. Za obdobje od septembra 2020 do 31. decembra 2020 se predvideva, da bo moralo dovoljenja podaljšati približno 650 000 voznikov, starih 70 let ali več. To pomeni, da bi brez nadaljnjega podaljšanja od septembra 2020 nekateri od teh 650 000 voznikov lahko izgubili dovoljenje za vožnjo.
                  
               
                     (13)
                  
                  
                     Kar zadeva opravljanje rednih preverjanj strojevodij v skladu z Direktivo 2007/59/ES Evropskega parlamenta in Sveta (3), Združeno kraljestvo meni, da bo to po 31. avgustu 2020 verjetno ostalo neizvedljivo, vsaj za nekatere strojevodje.
                  
               
                     (14)
                  
                  
                     Glede na informacije, ki jih je zagotovilo Združeno kraljestvo, je bilo med 26. marcem 2020 in 4. julijem 2020 zaradi strogih kontrol, ki jih je uvedla vlada za preprečitev širjenja virusa COVID-19, začasno prekinjeno opravljanje številnih rednih zdravniških pregledov za strojevodje. Omejitve so se začele sproščati v začetku maja 2020 in takrat so se postopno spet začeli redni zdravniški pregledi. Združeno kraljestvo je izdalo smernice, kako bi bilo treba opravljati redna preverjanja, hkrati pa izvajati sedanje ukrepe za nadzor nad virusom COVID-19. Čeprav je sproščanje pravil o fizični razdalji omogočilo opravljanje nekaterih rednih preverjanj, se je zaradi prekinitve opravljanja številnih načrtovanih pregledov med marcem 2020 in julijem 2020 povečal zaostanek pri zdravniških pregledih, ki jih je še treba opraviti.
                  
               
                     (15)
                  
                  
                     Glede na informacije, ki jih je zagotovilo Združeno kraljestvo, povečanje navedenega zaostanka (odloženih) zdravniških pregledov pomeni, da bo treba do konca decembra 2020 mesečno opraviti dodatnih 162 rednih zdravniških pregledov poleg povprečno 250 zdravniških pregledov. To bo dodatno povečalo delovno obremenitev zdravnikov, ki opravljajo ta redna preverjanja, medtem ko bodo morali strojevodje odpotovati precej daleč, da bi prišli do zdravstvenih domov, če bo prav v njihovih krajih uvedena omejitev gibanja.
                  
               
                     (16)
                  
                  
                     Po informacijah, ki jih je zagotovilo Združeno kraljestvo, je mogoče v okviru postopkov, vzpostavljenih za preverjanje zdravstvene zmožnosti in usposobljenosti strojevodij, zaradi omejitev glede fizične razdalje in dodatnih potreb po čiščenju obravnavati manj primerov kot običajno. Posledično se stopnjujejo težave pri upravljanju nakopičenih odloženih rednih preverjanj. Poleg tega se lahko pričakuje, da številni strojevodje zaradi svoje klinične ranljivosti ne bodo mogli obiskati klinik ali centrov za usposabljanje, medtem ko je virus COVID-19 še vedno prisoten v širši populaciji.
                  
               
                     (17)
                  
                  
                     Združenemu kraljestvu bi se zato moralo odobriti, da podaljša obdobja med 1. februarjem 2020 in 31. avgustom 2020 iz člena 3(1) Uredbe (EU) 2020/698 in sedemmesečnega obdobja iz istega člena. Združenemu kraljestvu bi se moralo tudi odobriti štirimesečno podaljšanje obdobja med 1. marcem 2020 in 31. avgustom 2020 iz člena 11(2) Uredbe (EU) 2020/698 –
                  
               SPREJELA NASLEDNJI SKLEP:
         
            Člen 1
            Združenemu kraljestvu se odobri, da podaljša naslednja obdobja iz člena 3(1) in člena 11(2) Uredbe (EU) 2020/698:
            
                        (a)
                     
                     
                        štirimesečno podaljšanje obdobja med 1. februarjem 2020 in 31. avgustom 2020 iz člena 3(1) Uredbe (EU) 2020/698;
                     
                  
                        (b)
                     
                     
                        štirimesečno podaljšanje sedemmesečnega obdobja iz člena 3(1) Uredbe (EU) 2020/698;
                     
                  
                        (c)
                     
                     
                        štirimesečno podaljšanje obdobja med 1. marcem 2020 in 31. avgustom 2020 iz člena 11(2) Uredbe (EU) 2020/698.
                     
                  
         
            Člen 2
            Ta sklep je naslovljen na Združeno kraljestvo Velika Britanija in Severna Irska.
         
         
            V Bruslju, 25. avgusta 2020
            
               
                  Za Komisijo
               
               Adina-Ioana VĂLEAN
               
                  Članica Komisije
               
            
         
         
            (1)  UL L 165, 27.5.2020, str. 10.
         
            (2)  Direktiva 2006/126/ES Evropskega parlamenta in Sveta z dne 20. decembra 2006 o vozniških dovoljenjih (UL L 403, 30.12.2006, str. 18).
         
            (3)  Direktiva 2007/59/ES Evropskega parlamenta in Sveta z dne 23. oktobra 2007 o izdaji spričeval strojevodjem, ki upravljajo lokomotive in vlake na železniškem omrežju Skupnosti (UL L 315, 3.12.2007, str. 51).